Predkladacia správa 

	Výročná správa o činnosti Slovenskej akadémie vied za rok 2005 sa predkladá na rokovanie vlády Slovenskej republiky v zmysle zákona č. 133/2002 Z. z. o SAV z 19. februára 2002, § 12 ods. 15, podľa ktorého predseda akadémie predkladá ministrovi školstva SR v ním určenom termíne a rozsahu výročnú správu o činnosti akadémie za predchádzajúci kalendárny rok, schválenú snemom akadémie, a minister predkladá túto správu vláde SR.

	Správy o činnosti SAV za predchádzajúce roky vzala vláda SR na vedomie.

	V predošlých rokoch sa Slovenská akadémia vied venovala často legislatíve a upozorňovala na problémy financovania vedy na Slovensku. Rok 2005 priniesol v tomto smere určitý posun a prísľub do budúcnosti. 

Hlavnou vnútroakademickou udalosťou roka 2005 boli voľby nového Predsedníctva SAV, Vedeckej rady SAV a Snemu SAV na obdobie rokov 2005 – 2009. Nové Predsedníctvo SAV kladie dôraz na vysokú zásluhovosť v distribúcii rozpočtu, ktorej mierou sú výsledky evaluácie a akreditácie. V roku 2005 sa ukončila akreditácia vedeckých organizácií SAV v rámci cyklu 2003 – 2005.  

Rok 2005 bol aj v znamení ukončovania projektov 5. rámcového programu EÚ. Za celé obdobie programu získala SAV 100 účastí v projektoch a v 6. rámcovom programe dosiahol počet účastí 76. V týchto programoch je Slovenská akadémia vied najúspešnejším subjektom Slovenskej republiky. 

	Predložený materiál je rozpracovaný v nasledovných častiach: I. Úvod, ktorého súčasťou sú prílohy: 1. Aktivity SAV v oblasti európskej integrácie; 2. Vyznamenania udelené Slovenskou akadémiou vied v roku 2005; 3. Vyznamenania udelené pracovníkom SAV v roku 2005; II. Vedecká činnosť; III. Vedecká výchova a pedagogická činnosť; IV. Medzinárodná vedecká spolupráca; V. Spolupráca s univerzitami; VI. Akreditácia a evalvácia vedeckých pracovísk SAV; VII. Činnosť Snemu SAV; VIII. Činnosť Vedeckej rady SAV; IX. Činnosť Učenej spoločnosti SAV; X. Činnosť vedeckých spoločností SAV; XI. Činnosť špecializovaných a servisných organizácií SAV; XII. Hospodárska činnosť SAV; XIII. Kontrolný systém SAV; XIV. Poskytovanie informácií v súlade so zákonom o slobode informácií. V ďalšej časti materiálu sú uvedené prílohy.

	Predložený materiál nemá finančný, ekonomický, enviromentálny vplyv a ani vplyv na zamestnanosť.